་རུ་ཀ་སྣ་ཚོགས་མདོག་ཏུ་གྱུར་ཏེ་ཆུའི་འཁོར་ལོ་ཡེ་ཤེས་ཀྱི་འཁོར་ལོར་གྱུར་ནས་ཡེ་ཤེས་ཀྱི་འཁོར་ལོ་ནང་དུ་བསྒོམ་མོ། །དེ་ནས་གཙོ་བོ་ཐུགས་ཀྱི་ཧེ་རུ་ཀ་ནག་པོར་བསྒོམ་ཞིང་ཡེ་ཤེས་ཀྱི་འཁོར་ལོ་ཐུགས་ཀྱི་འཁོར་ལོར་གྱུར་ནས་ཐུགས་ཀྱི་འཁོར་ལོ་ནང་དུ་བསྒོམ་མོ། །དེ་ནས་གཙོ་བོ་གསུང་གི་ཧེ་རུ་ཀ་དམར་པོར་བསྒོམས་ཏེ་ཐུགས་ཀྱི་འཁོར་ལོ་གསུང་གི་འཁོར་ལོར་གྱུར་ནས་གསུང་གི་འཁོར་ལོ་ནང་དུ་བསྒོམ་མོ། །དེ་ནས་གཙོ་བོ་སྐུའི་ཧེ་རུ་ཀ་སྔོན་པོ་དམར་པོ་དཀར་པོ་བསྲེས་པའི་མདོག་ཏུ་བསྒོམས་ཏེ། གསུང་འཁོར་རྣམས་སྐུའི་འཁོར་ལོར་འོངས་ནས་སྐུའི་འཁོར་ལོ་ནང་དུ་བསྒོམ་མོ། །དེ་ལྟར་ལན་བཅུ་གཅིག་དུ་བསྐོར་བས་ཇི་སྲིད་དུ་རྡོ་རྗེའི་འཁོར་ལོ་ནང་དུ་མ་འོངས་ཀྱི་བར་དེ་སྲིད་དུ་བསྐོར་ཞིང་བསྒོམས་ནས་མཁའ་འགྲོ་རྒྱ་མཚོར་བསྒོམ་པར་བྱའོ། །དེ་ཙམ་མི་ནུས་ན་ལན་ཅིག་བསྐོར་ཏེ་དེ་ནས་མཁའ་འགྲོ་རྒྱ་མཚོར་གྱུར་ནས་འཁོར་ལོ་ཐམས་ཅད་སྔ་མ་ལྟར་སྐད་ཅིག་གིས་བསྒོམས་ཏེ་འཁོར་ལོ་ཀུན་གྱི་ཀུན་ཏུ་སྤྱོད་པ་བསྡུས་ནས་བསྟན་པའོ། །དབང་བསྐུར་བའི་དུས་སུ་འཁོར་ལོ་བཅུ་གཉིས་པོ་གང་ལ་མེ་ཏོག་ཕོག་པ་དེའི་ཧེ་རུ་ཀས་གཙོ་བྱས་པའི་དཀྱིལ་འཁོར་བསྒོམ་མོ། །དེ་ནས་ལྷ་ཐམས་ཅད་ཀྱི་ཐུགས་ཀའི་ཧཱུྃ་ཡིག་རྣམས་ལས་རང་རང་གི་ལྷའི་གཟུགས་མཐའ་ཡས་པ་སྤྲོས། ནམ་མཁའི་མཐས་གཏུགས་པའི་སེམས་ཅན་ཐམས་ཅད་ཧེ་རུ་ཀའི་གོ་འཕང་ལ་བཀོད་ནས་རང་ཉིད་ལ་ཐིམ་པར་བསམ་པ་མང་དུ་བྱའོ། །གསུམ་པ་རྣལ་འབྱོར་གསུམ་ལ་གསུམ་གྱི་དང་པོ། ཐིག་ལེ་དང་ཕྲ་མོའི་རྣལ་འབྱོར་ནི། རང་གི་སྙིང་གར་ཧཱུྃ་ལས་རྡོ་རྗེ་སྔོན་པོ་རྩེ་ལྔ་པ་ལྟེ་བར་ཧཱུྃ་གིས་མཚན་པ་དེ་ལས་འོད་ཟེར་འཕྲོས་སེམས་ཅན་ཐམས་ཅད་མཁའ་འགྲོ་རྒྱ་མཚོའི་ལྷ་ཚོགས་སུ་བྱས། ཚུར་འདུས་ཧཱུྃ་ལ་ཐིམ་དེ་ཡོངས་སུ་གྱུར་པ་ལས་བྱང་ཆུབ་ཀྱི་སེམས་ཀྱི་ཐིག་ལེར་གྱུར། དེའི་ནང་དུ་སྐད་ཅིག་གིས་འཁོར་ལོ་བཅུ་གཉིས་ཀྱི་ལྷ་ཚོགས་གཞལ་ཡས་ཁང་དང་བཅས་པ་བསྒོམས་ལ། དེའི་གཙོ་བོའི་ཐུགས་ཀའི་ས་བོན་གྱི་འོད་ཟེར་གྱིས་དཀྱིལ་འཁོར་གསལ་བར་བསྒོམ་པ་ནི་ཐིག་ལེའི་རྣལ་འབྱོར་རོ། །ཐིག་ལེའི་དཀྱིལ་འཁོར་གྱི་གཙོ་བོའི་ཐུགས་ཀ་ནས་འོད་འཕྲོས་དེ་བཞིན་གཤེགས་པ་ཐམས་ཅད་ཀྱི་ཞལ་དུ་ཞུགས་ཏེ་རྡོ་རྗེ་ནས་འབྲུ་ཙམ་གྱི་ལྟེ་བར་དཀྱིལ་འཁོར་ཡོངས་སུ་རྫོགས་པར་ཐིག་ལེའི་རྣལ་འབྱོར་གྱི་བར་དུ་བསྒོམ་ཞིང་མཐར་སྙིང་གའི་རྡོ་རྗེ་དེ་དེ་ལ་ཐིམ་པར་བསྒོམས་པས་དུ་བ་ལ་སོགས་པའི་རྟགས་མཐོང་བར་འགྱུར་ཏེ་ཕྲ་མོའི་རྣལ་འབྱོར་རོ། །གཉིས་པ་བཟླས་པའི་རྣལ་འབྱོར་ནི། དུང་ཆེན་གྱི་ཕྲེང་བ་བཟུང་སྟེ། རང་གཙོ་བོ་ཡབ་ཡུམ་དུ་བསམས་པའི་ཐུགས་ཀའི་ཧཱུྃ་ལས་བཟླས་བྱའི་སྔགས་ཀྱི་ཕྲེང་བ་བྱུང་སྟེ་རང་གི་ཞལ་ནས་འཐོན་ཡུམ་གྱི་ཞལ་དུ་ཞུགས་པདྨ་ནས་འཐོན་པ་རྡོ་རྗེར་དྲངས་ཤིང་འཁོར་བར་བསམས་ལ། ཨོཾ་ཤྲཱི་བཛྲ་ཧེ་ཧེ་རུ་རུ་ཀྃ་ཧུཾ་ཧཱུྃ་ཕཊ་ཌཱ་ཀི་ནཱི་ཛཱ་ལ་སཾ་བ་རཾ་སྭཱ་ཧཱ། ཞེས་པ་བཅོམ་ལྡན་འདས་ཀྱི་སྙིང་པོ་དང་། ཨོཾ་ཧྲཱིཿཧ་ཧ་ཧཱུྃ་ཧཱུྃ་ཕཊ། ཉེ་བའི་སྙིང་པོ་དང་། ཨོཾ་བཛྲ་བཻ་རོ་ཙ་ནཱི་ཡེ་ཧུྃ་ཧཱུྃ་ཕཊ་རྡོ་རྗེ་ཕག་མོའི་སྙིང་པོ་དང་། ཨོཾ་སརྦ་བུདྡྷ་ཌཱ་ཀི་ནཱི་ཡེ་བཛྲ་ཝརྞ་ནཱི་ཡེ་ཧུྃ་ཧཱུྃ་ཕཊ། ཉེ་བའི་སྙིང་པོ་རྣམས་ཅི་ནུས་སུ་བཟླས་ཤིང་ལྷ་མ་ལུས་པའི་སྔགས་ཀྱང་བཟླས་པར་བྱ་སྟེ། དེ་ནི་སྔགས་རྣམས་དག་པར་བྱ་བའི་ཕྱིར་ཁོ་བོས་ལོགས་སུ་བྲིས་པ་ལས་ཤེས་པར་བྱའོ། །གསུམ་པ་དཀྱིལ་འཁོར་བསྡུ་བའི་རྣལ་འབྱོར་ནི། རང་ཉིད་གཙོ་བོར་གསལ་བའི་ཐུགས་ཀ་ནས་འོད་ཟེར་འཕྲོས་པས་ཁམས་གསུམ་སྣོད་བཅུད་ཐམས་ཅད་ལ་ཕོག དེ་ཐམས་ཅད་འོད་ཀྱི་རང་བཞིན་དུ་གྱུར་ནས་སྲུང་བའི་འཁོར་ལོ་ལ་ཐིམ། དེ་དུར་ཁྲོད་དང་གཞལ་ཡས་ཁང་དང་འཁོར་རྣམས་ལ་རིམ་གྱིས་བསྡུས་ནས་མཐར་གཙོ་བོ་ལ་ཐིམ་པས། རང་གཙོ་བོའི་ང་རྒྱལ་གྱིས་གནས་པར་བྱའོ། །གཉིས་པ་མཉམ་པར་མ་བཞག་པའི་རྣལ་འབྱོར་ནི། ཐུན་མཚམས་སུ་གཏོར་མ་གཏོང་བར་བྱ་སྟེ། དེའང་ཅི་འབྱོར་བའི་གཏོར་མ་གཅིག་གམ་གཉིས་འདུ་བྱས་ལ་དུམ་སྐྱེས་མའི་སྔགས་ཀྱིས་བསངས། སྭ་བྷཱ་བས་སྦྱངས། སྟོང་པའི་ངང་ལས་ཡྃ་སྔོ་སྐྱ་ལས་རླུང་གི་དཀྱིལ་འཁོར་གཞུའི་དབྱིབས་ཅན་མཆོག་མ་གཉིས་ལ་བ་དན་གྱིས་མཚན་པ། དེའི་སྟེང་དུ་རྃ་དམར་པོ་ལས་མེའི་དཀྱིལ་འཁོར་གྲུ་གསུམ་པ་འབར་བས་མཚན་པ། དེའི་སྟེང་གི་གྲྭ་གསུམ་ལ་མདུན་ནས་གཡོན་སྐོར་གྱིས་ཨོཾ་དཀར་པོ་ཨཱཿདམར་པོ་ཧཱུྃ་སྔོན་པོ་རྣམས་ཡོངས་སུ་གྱུར་པ་ལས་མི་མགོ་སྐམ་པོའི་སྒྱེད་པུ་གསུམ་གྱི་སྟེང་དུ། ཨ་དཀར་པོ་ལས་ཐོད་པའི་སྣོད་ཡངས་ཤིང་རྒྱ་ཆེ་བ། དེའི་ནང་དུ་ཤར་དུ་བི་དཀར་པོ་ལས་དྲི་ཆེན། བྱང་དུ་མུ་ལྗང་གུ་ལས་དྲི་ཆུ། ནུབ་ཏུ་མ་དམར་པོ་ལས་ཤ་ཆེན། ལྷོར་ར་དམར་སེར་ལས་རང་བྱུང་། དབུས་སུ་ཤུ་དཀར་པོ་ལས་བྱང་ཆུབ་ཀྱི་སེམས། ཤར་ལྷོར་གོ་དཀར་པོ་ལས་བ་གླང་གི་ཤ། ལྷོ་ནུབ་ཏུ་ཀུ་སྔོན་པོ་ལས་ཁྱིའི་ཤ། ནུབ་བྱང་དུ་ད་དམར་པོ་ལས་རྟའི་ཤ། བྱང་ཤར་དུ་ཧ་ལྗང་གུ་ལས་གླང་པོ་ཆེའི་ཤ། དབུས་སུ་ན་སྔོན་པོ་ལས་མིའི་ཤ་རྣམས་རང་རང་གི་ས་བོན་གྱིས་མཚན་པ། དེའི་སྟེང་དུ་ཧཱུྃ་དཀར་པོ་མགོ་ཐུར་དུ་བལྟ་བ་ཡོངས་སུ་གྱུར་པ་ལས་བདུད་རྩིའི་རང་བཞིན་གྱི་ཁ་ཊྭཱྃ་ག་དཀར་པོ་མགོ་ཐུར་དུ་བལྟ་བ་ཧཱུྃ་གིས་མཚན་པ། དེ་གཡོན་དུ་འཁོར་བས་རླུང་གཡོས་མེ་སྦར་ཏེ་རྫས་ཐམས་ཅད་ཞུ་ནས་སེར་པོ་སླ་བའི་དངོས་པོར་གྱུར་པའི་རླངས་པ་ནམ་མཁར་ཆགས་པས་གཡོན་སྐོར་དུ་ཨཱ་ལི་དང་གཡས་སྐོར་དུ་ཀཱ་ལིའི་ཕྲེང་བར་གྱུར་ཏེ། དེ་དག་འདྲེས་ཤིང་ཡོངས་སུ་གྱུར་པ་ལས། ཨོཾ་ཨཱཿཧཱུྃ་གསུམ་དུ་གྱུར། དེ་ལས་ཁམས་གསུམ་གྱི་ངོ་བོ་འཁོར་ལོ་བཅུ་གཉིས་ཀྱི་ལྷ་ཚོགས་དཔག་ཏུ་མེད་པ་སྤྲོས། སེམས་ཅན་ཐམས་ཅད་བདེ་བ་དང་ལྡན་པར་བྱས། དེ་བཞིན་གཤེགས་པ་ཐམས་ཅད་ཀྱི་ཐུགས་ཀ་ནས་ཡེ་ཤེས་ཀྱི་བདུད་རྩི་འཁོར་ལོ་བཅུ་གཉིས་ཀྱི་ལྷའི་རྣམ་པར་སྤྱན་དྲངས། དེ་རྣམས་སྙོམས་པར་ཞུགས་པས་ཡི་གེ་གསུམ་ལ་ཐིམ། དེ་དག་ཀྱང་གཏོར་མ་ལ་ཐིམ་སྟེ་ཁ་ཊྭཱྃ་ག་ཡང་ཞུ་བས། ཁ་དོག་དམར་པོ་བསིལ་བ་ཕུན་སུམ་ཚོགས་པར་བསམས་ཏེ་ཨོཾ་ཨཱཿཧཱུྃ་ཧ་ཧོཿཧྲཱིཿཞེས་ཡང་ཡང་བརྗོད་དོ། །དེ་ནས་ཕཻཾ་གྱི་སྒྲ་དང་ཕྱག་རྒྱ་དང་མིག་དང་རྐང་པའི་སྦྱོར་བ་རྣམས་བྱས་ལ། རང་གི་སྙིང་གའི་ས་བོན་ལས་འོད་ཟེར་འཕྲོས་པས་མདུན་གྱི་ནམ་མཁར་ཆོས་འབྱུང་ལ་གནས་པའི་དཔལ་མཁའ་འགྲོ་རྒྱ་མཚོའི་ལྷ་ཚོགས་རྟེན་དང་བརྟེན་པར་བཅས་པ་སྤྱན་དྲངས་ཏེ། བཛྲ་ས་མཱ་ཛཿ ཞེས་བརྗོད་ཅིང་སྙིང་གར་སེ་གོལ་གཏོགས། དེ་ནས་ཞབས་བསིལ་སོགས་གསུམ་དང་། མེ་ཏོག་སོགས་ལྔ་དང་། པི་ཝང་སོགས་བཅུ་དྲུག་སྟེ་ཉི་ཤུ་རྩ་བཞིས་མཆོད་ལ། ལག་པ་གཡོན་པ་ཨཱ་ལི་ལས་ཟླ་བ་དང་། གཡས་པ་ཀཱ་ལི་ལས་ཉི་མ། དེ་གཉིས་ཁ་སྦྱར་བའི་དབུས་སུ་ཧཱུྃ་གི་ཡི་གེ་སྔོན་པོ་བསམས་ཏེ། ཨོཾ་ཨ་ནྱོ྅་ནྱ་ཨ་ནུ་ག་ཏཱཿསརྦ་དྷརྨཱཿཧཱུྃ། ཨོཾ་སྥ་ར་སྥ་ར་ཨ་ནུ་པྲ་བིཥྚ་སརྦ་དྷརྨཱཿཧཱུྃ། ཨོཾ་ཨ་ཏྱནྟེ་ཨ་ནུ་པྲ་བིཥྚཿསརྦ་དྷརྨཱཿཧཱུྃ། ཞེས་བརྗོད་པས་ལག་པ་རྡོ་རྗེ་རྩེ་ལྔ་པར་མོས་ལ། པད་སྐོར་བྱ་ཞིང་། ལྷ་མོ་ཚད་མ་དམ་ཚིག་ཚད་མ་དང་། །དེ་བརྗོད་གསུང་ཡང་མཆོག་ཏུ་ཚད་མ་སྟེ། །བདེན་པ་འདི་དག་གིས་ནི་ལྷ་མོ་ཀུན། །བདག་ཅག་རྗེས་སུ་འཛིན་པའི་རྒྱུར་གྱུར་ཅིག །ཅེས་བརྗོད་དེ་ལྷ་རྣམས་ཀྱི་ལྗགས་ཧཱུྃ་ལས་རྡོ་རྗེར་བསྒོམས་པས་གཏོར་མ་གསོལ་བར་བསམ་ཞིང་། ཨོཾ་བཛྲ་ཨཱ་རལླི་ཧོཿ ཛཿཧཱུྃ་བཾ་ཧོཿ བཛྲ་ཌཱ་ཀི་ནི་ས་མ་ཡ་སྟྭཾ་དྲྀ་ཤྱ་ཧོཿ ཞེས་ཅི་ནུས་བརྗོད་ཅིང་རྡོ་རྗེ་ཐལ་མོ་ཁ་གྱེན་དུ་ཕྱེ་བའི་ཕྱག་རྒྱས་དབུལ་ལོ། །སླར་ཡང་ཞབས་བསིལ་ལ་སོགས་པས་མཆོད་ལ། ཨོཾ་བཛྲ་ཏཾ་བུ་ལ་ཡེ་སྭཱ་ཧཱ། ཞེས་པས་སོ་རྩི་ཕུལ་ལ། ནང་དུ་བདུད་རྩིས་ཀྱང་མཆོད་ནས་རྡོ་རྗེ་དང་དྲིལ་བུ་འཛིན་པས། རྐང་པ་བཞི་བཅུ་རྩ་བརྒྱད་པ་དང་། རྐང་པ་བརྒྱད་པས་བསྟོད་ནས། འདོད་པའི་དོན་ལ་གསོལ་བ་གདབ་ཅིང་། བཀྲ་ཤིས་དང་ཡི་གེ་བརྒྱ་པ་བརྗོད་པར་བྱའོ། །དེ་ནས་གཏོར་མ་གཉིས་པའམ། མེད་ན་སྔར་གྱི་ལྷག་མ་དུར་ཁྲོད་པ་རྣམས་ལ་དབུལ་བར་བྱ་སྟེ། དུར་ཁྲོད་པ་རྣམས་ཀྱི་ལྕེ་བྱིན་གྱིས་བརླབས་ལ། ཨོཾ་ཁ་ཁ། ཁཱ་ཧི་ཁཱ་ཧི། སརྦ་ཡཀྵ། རཱཀྵ་ས། བྷཱུ་ཏ། པྲེ་ཏ། པི་ཤཱ་ཙ། ཨུནྨཱ་ད། ཨ་པ་སྨ་ར། ཌཱ་ཀ ཌཱ་ཀི་ནྱཱ་དཱ་ཡ་ཨི་མཾ་བ་ལིཾ་གྲྀཧྣཱནྟུ་སརྦ་སིདྡྷིམྨེ་པྲ་ཡཙྪནྟུ། ཡ་ཐཻ་བཾ། ཡ་ཐཻཥྚཾ། བྷུཉྫ་ཐ། ཛི་གྷ་ཐ། པི་པ་ཐ། མཱ་ཏི་ཀྲ་མ། མ་མ་སརྦ་ཀཱརྟ་སཏྶུ་ཁྃ་གི་ཤུདྡྷ་ཡེ་མ་མ་ས་ཧ་ཡི་ཀ་བྷ་ཝནྟུ་ཧཱུྃ་ཧཱུྃ་ཧཱུྃ་སྭཱ་ཧཱ། ཞེས་ལན་གསུམ་བརྗོད་པས་ཐམས་ཅད་ཀྱིས་གསོལ་བར་བསྒོམས་ལ་སྔར་བཞིན་མཆོད་ནས། སྲིད་པ་ཞི་བ་མཉམ་པས་ཞེན་པ་བཅོམ་ཞིང་ཀུན་ཏུ་རྟོག་པ་བཅོམ། །དངོས་དང་དངོས་པོ་མ་ཡིན་ཐམས་ཅད་མཁའ་བཞིན་རྣམ་པར་གཟིགས་པ་རྣམས། །བླ་མ་མཆོག་གི་ཐུགས་རྗེའི་ཆུ་སྤྲོ་ཐུགས་ནི་ཆུ་ཡི་མགོན་པོ་རྣམས། །མཛོད་ཅིག་མཛོད་ཅིག་ལྷ་མོས་བདག་ལ་རྗེས་སུ་ཐུགས་ནི་བརྩེ་བར་མཛོད། །ཅེས་བརྗོད་ལ་མིག་གི་ཕྱག་རྒྱ་བསྟན་ཏེ། པདྨའི་བསྐོར་བ་དང་ལྟེ་བར་འཁྱུད་པས་སེ་གོལ་གཏོགས་ཏེ། ཨོཾ་བཛྲ་མཎྜ་ལ་མུཿ ཞེས་བརྗོད་པས་ཡེ་ཤེས་ཀྱི་དཀྱིལ་འཁོར་རང་གི་མཛོད་སྤུར་བཅུག་ལ་གཏོར་མ་རོལ་མོ་དང་མར་མེའི་སྣང་བ་དང་བཅས་པས་ས་གཙང་སར་དོར་རོ། །དེ་ནས་དག་པ་བསྡུས་པ་དྲན་པར་བྱ་སྟེ། ཀུན་རྫོབ་དང་ནི་དོན་དམ་པ། །དཀྱིལ་འཁོར་པ་དང་གཙོ་བོའོ། །ཁྲག་འཐུང་གཉིས་མེད་དངོས་པོ་རུ། །འདི་གསུམ་གྱིས་ནི་ཁམས་གསུམ་མོ། །ཐམས་ཅད་ཐིག་ལེའི་གཟུགས་བདག་ཉིད། །བདེན་པ་གཉིས་སུ་བཟུང་བ་མེད། །ཡོད་པ་གཟུགས་མེད་བདག་ཉིད་དེ། །རྟོགས་པ་ཙམ་དུ་ཁྱབ་བདག་ཆེ། །སྦྱིན་པ་ཀུན་རྫོབ་གཟུགས་ཉིད་དེ། །ཕ་རོལ་ཀྱང་ནི་དོན་དམ་པའོ། །དང་པོའི་སྦྱོར་བ་དེས་འགྲུབ་བོ། །ཚུལ་ཁྲིམས་བསྙེན་པ་སོགས་སུ་འདོད། །ཕར་ཕྱིན་རྒྱུ་ཡི་རྡོ་རྗེ་འཆང་། །སྟོང་ཉིད་སྙིང་རྗེའི་བདག་ཉིད་དོ། །བཟོད་པ་ཚངས་པར་སྤྱོད་པ་ཡིས། །དཀྱིལ་འཁོར་འབྱིན་པ་ཡང་ནི་དེ། །རྒྱལ་པོ་བདེ་བ་ཀུན་ལ་གནས། །མཆོག་ནི་རང་གི་ཕ་རོལ་ཕྱིན། །བརྩོན་འགྲུས་དགའ་ཆེན་ཐམས་ཅད་ལས། །མདོག་དང་བཞུགས་པ་མཚན་ཉིད་ཀྱིས། །ཕ་རོལ་ཕྱིན་རྣམས་རང་བཞིན་དུ། །ཡེ་ཤེས་རྣམ་པར་ཀུན་ཏུ་འབྱུང་། །ཡེ་ཤེས་སེམས་སོགས་བསམ་གཏན་ཏེ། །ཕ་རོལ་འོད་ཟེར་འཕྲོ་བ་པོ། །ཡེ་ཤེས་དཀྱིལ་འཁོར་རང་དབང་བསྐུར། །ཤེས་རབ་ལས་ཀྱི་རྒྱལ་པོ་མཆོག །རང་རང་མགོ་བོར་རིགས་ཀྱི་ནི། །རྒྱས་གདབ་ཕ་རོལ་ཕྱིན་པའོ། །སྟོབས་ནི་སྙིང་རྗེའི་དཔའ་བོ་སྟེ། །སྟོང་པ་ཉིད་ནི་རྣལ་འབྱོར་མ། །ཕ་རོལ་ཕྱིན་པ་གཉིས་མེད་ཀུན། །སྙོམས་ཞུགས་སྐྱེས་གང་བདེ་བའོ། །ཐབས་ནི་ཐིག་ལེའི་རྣལ་འབྱོར་ཏེ། །ཕ་རོལ་ཕྱིན་པ་ཐིམ་པ་ཆེ། །སྨོན་ལམ་སྔགས་ཀྱི་བཟླས་པ་སོགས། །ཕར་ཕྱིན་ཕྲ་མོའི་རྣལ་འབྱོར་རོ། །ཡེ་ཤེས་དཀྱིལ་འཁོར་མ་ལུས་པ། །ཕག་མོ་དང་ནི་བསྲོས་པ་ཡི། །བསྡུ་བ་ཕ་རོལ་ཕྱིན་པ་སྟེ། །འཇིག་རྟེན་ཁམས་ཀྱི་རྣམ་དག་པའོ། །སྲིད་དང་མྱ་ངན་འདས་གཟུགས་བདག །སྒྱུ་མ་སྙིང་རྗེ་ལས་བྱུང་བའོ། །ཐམས་ཅད་བདེན་མིན་བརྫུན་པའང་མིན། །སྐྱེ་མིན་མི་སྐྱེ་མིན་སྤངས་པའོ། །ཞེས་བརྗོད་དོ། །ཁ་ཟས་ཟ་བའི་ཚེ་ཟས་གཏོར་མ་ལྟར་བྱིན་གྱིས་བརླབས་ནས། སྙིང་གར་ཡེ་ཤེས་ཀྱི་མེའི་དབུས་སུ་དཀྱིལ་འཁོར་བསམས་ལ་བསྲེག་རྫས་ཀྱི་ཚུལ་དུ་དབུལ་ལོ། །ཁྲུས་ཀྱི་དུས་སུ་ནི་དབང་བསྐུར་བའི་རིམ་པས་སོ། །ཉལ་བའི་དུས་སུ་ནི་གོང་བུར་བསྡུ་བའི་རིམ་པས་སྙིང་གར་ཐིམ་པར་བསམས་ནས་འོད་གསལ་གྱི་ངང་དུ་ཉལ་བར་བྱའོ། །ནངས་པར་ལངས་པའི་ཚེ་འོད་གསལ་ལས་ཟུང་འཇུག་གི་སྐུར་ལྡང་ངོ་། །དེ་ལྟར་བསྐྱེད་པའི་རིམ་པའི་རྣལ་འབྱོར་དུས་རྒྱུན་མི་ཆད་དུ་གོམས་པར་བྱས་པ་ལས་ས་དང་ལམ་ཐམས་ཅད་མཐར་ཕྱིན་ནས་དཔལ་ཧེ་རུ་ཀའི་གོ་འཕང་ཐོབ་པར་འགྱུར་རོ། །རབ་འབྱམས་འགྲོ་བ་རྗེས་སུ་གཟུང་བའི་ཕྱིར། །འཁོར་ལོའི་དབང་ཕྱུག་ཐུགས་རྗེ་ཅན་དེ་ཡིས། །སྟོང་དང་ལྔ་བརྒྱ་རིག་བྱེད་ཀྱིས་ལྷག་པའི། །མཁའ་འགྲོ་རྒྱ་མཚོའི་དཀྱིལ་འཁོར་སྤྲུལ་པར་མཛད། །གང་འདིའི་སྒྲུབ་ཐབས་འཕགས་ཡུལ་མཁས་རྣམས་ཀྱིས། །རྒྱ་ཆེན་རྒྱུད་སྡེའི་དོན་བཞིན་གསལ་བྱས་པ། །དེ་ཡི་རྗེས་སུ་འབྲངས་ནས་སྦྱར་བ་འདི། །རྣལ་འབྱོར་གསང་མཐའི་བསྟན་པ་རྒྱས་ཕྱིར་ཡིན། །རབ་དཀར་དགེ་བ་ཉི་མའི་འོད་ཟེར་དེས། །བསྐུལ་བ་པོ་དང་མཁའ་མཉམ་སེམས་ཅན་གྱི། །ལམ་གྱི་བར་དུ་གཅོད་པ་ཀུན་ཞི་ནས། །ཟུང་འཇུག་འཁོར་ལོ་སྡོམ་པ་ཐོབ་གྱུར་ཅིག །དཔལ་མཁའ་འགྲོ་རྒྱ་མཚོའི་སྒྲུབ་པའི་ཐབས་དངོས་གྲུབ་རིན་པོ་ཆེའི་མཛོད་ཅེས་བྱ་བ་འདི་ནི་ཆོས་འདི་ལ་དད་ཅིང་དོན་དུ་གཉེར་བས་རྒྱང་རིང་པོ་ནས་འོངས་པ་མང་དུ་ཐོས་པའི་བཤེས་གཉེན་སེང་གེ་བཟང་པོས་གསེར་གྱི་མེ་ཏོག་དང་བཅས་པས་ཡང་ཡང་བསྐུལ་ཞིང་། ཕ་རོལ་ཏུ་ཕྱིན་པ་དང་སྔགས་ཀྱི་སྡེ་སྣོད་དུ་མ་འཛིན་པ་སྡོམ་བརྩོན་ཤེས་རབ་རྒྱལ་མཚན་གྱིས་ཡི་གེའི་རྐྱེན་ཉེ་བར་སྦྱར་བ་ལ་བརྟེན་ནས། བདག་དང་གཞན་གྱི་གྲུབ་པའི་མཐའ་རྒྱ་མཚོའི་ཕ་རོལ་ཏུ་སོན་པ་རྗེ་བཙུན་དམ་པ་ཡེ་ཤེས་རྒྱལ་མཚན་དཔལ་བཟང་པོའི་ཞབས་རྡུལ་སྤྱི་བོར་ལེན་པ། ཤཱཀྱའི་དགེ་སློང་ཀུན་དགའ་བཟང་པོས་པཎྜི་ཏ་ཆེན་པོ་ཛ་ཡ་སེ་ནའི་སྒྲུབ་ཐབས་དང་གཏོར་ཆོག་གི་དགོངས་པ་ཅི་ལྟ་བ་བཞིན་དུ་སྒྱུར་བྱེད་ཀྱི་ལོ་ནག་པའི་ཟླ་བའི་ཚེས་གསུམ་ལ་དཔལ་ས་སྐྱའི་ཆོས་གྲྭ་ཆེན་པོར་སྦྱར་བའོ།། །།